**ДРУГИ ЈАВНИ КОНКУРС**

**за суфинансирање мера смањења загађења ваздуха у граду Нишу пореклом из индивидуалних ложишта у 2021. години**

**I УСЛОВИ ПРИЈАВЕ НА КОНКУРС**

**Право учешћа на конкурсу имају грађани који испуњавају следеће услове:**

1. да је подносилац пријаве власник/сувласник и да живи на адреси објекта у коме се врши замена лаожишта (према решењу за порез и фотокопији личне карте),
2. да стамбени објекат није прикључен на систем даљинског грејања или дистрибутивну мрежу природног гаса;
3. да поседује један од следећих доказа за стамбени објекат:
   1. доказ о изградњи објекта пре доношења прописа о изградњи,
   2. грађевинску ИЛИ употребну дозволу добијену кроз редован поступак обезбеђења дозволе,
   3. грађевинску дозволу ИЛИ употребну дозволу добијену из поступка легализације или
   4. решење о озакоњењу.
4. да поседује уверење да има пријављену имовину на територији Града Ниша и да на дан издавања уверења нема дуговања по основу пореза за имовину на уплатним рачунима које администрира Градска управа за финансије-Сектор за локалну пореску администрацију;

**Право учешћа на Конкурсу немају** **:**

* власници посебних делова стамбено-пословног објекта који не служе за становање
* власници стамбених објеката који су у претходном периоду користили средства Града Ниша за сличне активности
* власници стамбених објеката који су у претходне две године после достављања Решења о додели бесповратних средстава за сличне активности одустали од спровођења активности.

**Напомена:** Конкурсом се неће финансирати мере смањења загађења ваздуха у Граду Нишу пореклом из индивидуалних ложишта у 2021. години који се односе на пословне објекте.

**II МЕРЕ СУФИНАНСИРАЊА:**

**1.Замена постојећих уређаја за грејање ефикаснијим уређајима на пелет:**

* Максимално учешће Града до 90.000,00 са ПДВ[[1]](#footnote-1), односно до 50% укупне вредности котла са ПДВ.
* Укупно планирана средства: **11.160.000,00** динара.
* Укупан износ средстава у оквиру другог јавног конкурса: 7.425.662,64 динара

**2.Замена постојећих уређаја за грејање ефикаснијим уређајима на гас:**

* Максимално учешће Града до 80.000,00 са ПДВ[[2]](#footnote-2) односно до 50% укупне вредности са ПДВ.
* Укупно планирана средства **3.440.000,00** динара.
* Укупан износ средстава у оквиру другог јавног конкурса: 1.919.860,96 динара

**3. Уклањања постојећих уређаја за грејање и прикључење на систем даљинског грејања**

* Максимално учешће Града до 200.000,00 са ПДВ[[3]](#footnote-3), односно до 50% укупне вредности са ПДВ.
* Укупно планирана средства **3.000.000,00** динара.
* Укупан износ средстава у оквиру другог јавног конкурса: 2.826.280,00 динара

Додатни услови за доделу средстава подстицаја:

1. Уколико стамбени објекат има два или више власника, пријаву подноси један од власника уз писмену сагласност осталих власника оверену код нотара.
2. Двојни објекти различитих власника као и објекти у низу третирају се као засебни објекти.
3. Власници посебних делова у стамбеном објекту подносе појединачне пријаве.

**III ПРИХВАТЉИВИ УКУПНИ ИНВЕСТИЦИОНИ ТРОШКОВИ**

Прихватљиви укупни инвестициони трошкови са ПДВ-ом односе се на набавку ложних уређаја на пелет и природни гас без трошкова уградње:

* + **МЕРА 1:** котао на пелет или етажна пећ на пелет које као енергент користе искључиво пелет, чији је степен корисности при номиналној топлотној снази најмање 90% (неће се одобравати средства за набавку комбинованих уређаја који као енергент користе чврсто гориво и пелет као ни уређаја који нису у систему етажног или централног грејања);
  + **МЕРА 2:** кондензациони котао на природни гас;
  + **МЕРА 3**: прихватљиви укупни инвестициони трошкови са ПДВ-ом односе се на покривање трошкова накнаде за прикључење на систем даљинског грејања, а на основу обрачуна који је издало ЈКП „Градска топлана“ Ниш.

Конкурсом није прописан произвођач опреме и извођач радова.

Корисник средстава ће сам сносити трошкове радова и опреме који превазилазе прихватљиве трошкове, а односе се на уређаје на пелет са додатном опремом и слични захтеви.

Трошкови радова, набавке материјала и опреме који настану пре објављивања конкурса нису прихватљиви и неће бити рефундирани.

Средства ће бити субвенционисана кориснику средстава након завршетка активности и достављања доказа из чл. 10 Правилника о спровођењу мера смањења загађења ваздуха у граду Нишу пореклом из индивидуалних ложишта у 2021. години (Б-Документација која се доставља након потписивања Уговора и завршетка инвестиције), у даљем тексту: Правилник, уколико је плаћање извршено од момента објављивања јавног конкурса до закључења уговора са Градом.Уколико плаћање није извршено до момента потписивања уговора са Градом, пренос средстава кориснику вршиће се у складу са чланом 10 Правилника (Б-Документација која се доставља након потписивања Уговора и завршетка инвестиције) и одредбама уговора са Градом.

Власницима објеката који су доставили рачуне са ценама мањим од максимално утврђених, признаваће се 50% износа који је назначен на фактури.

**IV ПОТРЕБНА ДОКУМЕНТА**

**А) Документацијa коју доставља подносилац пријаве при подношењу пријаве:**

**Обавезна документација за све подносиоце пријаве:**

1. Потписан и попуњен *Пријавни образац* за суфинансирање мера смањења загађења ваздуха у граду Нишу пореклом из индивидуалних ложишта за 2021.годину (Прилог 1);
2. Фотокопију личне карте без чипа оверену код нотара или очитану чиповану личну карту власника објекта. Датум очитавања личне карте са чипом и датум овере фотокопије личне карте без чипа код нотара не смеју бити старији од шест месеци.
3. Доказ о броју чланова домаћинства
   1. Фотокопија личне карте или очитане чиповане личне карте за све чланове домаћинства који исту поседују у складу са Законом. Датум очитавања личне карте са чипом и датум овере фотокопије личне карте без чипа код нотара не смеју бити старији од шест месеци. За децу је потребно доставити копију пријаве пребивалишта или уверење о пребивалишту. Ниједан од поменутих докумената (пријава или уверење) не сме да буде старији од шест месеци;
   2. Лична изјава о броју чланова заједничког домаћинства у слободној форми;
4. Копију Уверења да подносилац захтева има пријављену имовину на територији Града Ниша и да на дан изадавања уверења нема дуговања по основу пореза за имовину на уплатним рачунима које администрира Градска управа за финансије-Сектор за локалну пореску администрацију;
5. Извод из листа непокретности за објекат издат од стране надлежне или овлашћене институције у складу са Законом, не старији од шест месеци (фотокопија);
6. Копију једног од следећих доказа за стамбени објекат:
   1. доказ о изградњи објекта пре доношења прописа о изградњи,
   2. грађевинску или употребну дозволу добијену кроз редован поступак обезбеђења дозволе,
   3. грађевинску или употребну дозволу добијену из поступка легализације или
   4. решење о озакоњењу.
7. Потписана изјава о сагласности да орган за потребе поступка може извршити увид, прибавити и обрадити податке о чињеницама о којима се води службена евиденција, а који су неопходни у поступку одлучивања. *(Прилог 2)*

**Поред документације из тачке 1-7 главе IV, подносиоци пријаве за МЕРУ 1 у обавези су да доставе и следећа документа:**

* Потврда да не постоји могућност прикључења на дистрибутивну мрежу природног гаса (коју издаје предузеће овлашћено за снабдевање и дистрибуцију природног гаса) и потврда да не постоји могућност прикључења на систем даљинског грејања коју издаје ЈКП „Градска Топлана“ Ниш
* Предрачун за набавку опреме насловљен на подносиоца пријаве са јасно наведеним карактеристикама котла које су тражене у чл. 4 Правилника о спровођењу мера смањења загађења ваздуха у граду Нишу пореклом из индивидуалних ложишта у 2021. години, исказан посебно са ПДВ-ом у односу на друге трошкове;

**Поред документације из тачке 1-7 главе IV, подносиоци пријаве за МЕРУ 2 у обавези су да доставе и следећа документа:**

* Потврду о поднетом захтеву за прикључење на дистрибутивну гасоводну мрежу у којој је недвосмислено наведено да постоје техничке могућности за приључење, а коју издаје предузеће овлашћено за снабдевање и дистрибуцију природног гаса или Решење о прикључењу на дистрибутивну гасоводну мрежу издато од стране предузећа овлашћеног за снабдевање и дистрибуцију природног гаса;
* Предрачун за набавку опреме насловљен на подносиоца пријаве са јасно наведеним карактеристикама котла које су тражене у чл. 4 Правилника о спровођењу мера смањења загађења ваздуха у граду Нишу пореклом из индивидуалних ложишта у 2021. години, исказан посебно са ПДВ-ом у односу на друге трошкове;

**Поред документације из тачке 1-7 главе IV, подносиоци пријаве за МЕРУ 3 у обавези су да доставе и следећа документа:**

* Потврда о могућности прикључења на систем даљинског грејања коју издаје ЈКП „Градска Топлана“ Ниш - не старија од шест месеци;
* Предрачун за прикључење на систем даљинског грејања који издаје ЈКП „Градска Топлана“ Ниш, насловљен на подносиоца пријаве;

**Опционо достављање документације за додатно бодовање за све три мере:**

1. Изјава подносица пријаве да ће стари уређај бити предат на рециклажу;

**Б) Документација која се доставља након потписивања Уговора и завршетка инвестиције:**

1. Потписан и попуњен образац Захтев за повраћај средстава;
2. Изјава корисника средстава о намени коришћених средстава;
3. Фискалне и готовинске рачуне за уграђену опрему -фотокопија;
4. Попуњен и оверен гарантни лист за уграђену опрему -фотокопија;
5. Потврда о рециклажи постојећег уређаја, коју издаје предузеће овлашћено за рециклажу отпада (у случају предавања на рециклажу)-оригинал.

**ВАЖНА НАПОМЕНА:** Уколико је подносилац пријаве учествовао у првом позиву за доделу средстава у оквиру Јавног конкурса за суфинансирање мера смањења загађења ваздуха у граду Нишу пореклом из индивидуалних ложишта у 2021. години и на истом био одбијен због административне неподобности (недостајуће документације), подносилац пријаве није у обавези да поново доставља целокупну документацију. У овом случају, подносилац пријаве доставља адекватно попуњен нови пријавни образац и документацију која је недостајала у претходном позиву уколико је иста тражена у другом позиву.

**IV РОК ЗА ПОДНОШЕЊЕ ПРИЈАВА**

Пријаве ће се примати 30 календарских дана почевши од првог дана након објављивања Јавног позива на званичној интернет стрaници Града Ниша (линк: [www.ni.rs](http://www.ni.rs) ), Канцеларије за локални економски развој, (линк: [www.investnis.rs](http://www.investnis.rs)) и огласној табли Града Ниша (ул.Николе Пашића 24).

**V** **БЛАГОВРЕМЕНА И** **НЕБЛАГОВРЕМЕНА ПРИЈАВА**

**Благовременом пријавом** сматра се препоручена пошиљка предата пошти најкасније до истека последњег дана утврђеног рока за предају конкурсне документације **(печат поште),** без обзира на датум приспећа. Уколико се пријава предаје лично на писарници, благовременом ће бити сматрана она пријава која је предата последњег дана утврђеног рока за предају конкурсне документације **(датум на пријемном штамбиљу).**

**Неблаговремена пријава је**: пријава поднета по истеку рока за подношење пријаве, тј. она препоручена пошиљка предата пошти након истека последњег дана утврђеног рока за предају конкурсне документације **(печат поште),** без обзира на датум приспећа или предата лично на писарници након истека последњег дана утврђеног рока за предају конкурсне документације **(датум на пријемном штамбиљу).**

Пријаве послате на било који други начин неће бити узете у разматрање.

Неблаговремене пријаве се неће разматрати.

**VI ПРЕУЗИМАЊЕ ДОКУМЕНТАЦИЈЕ**

Конкурсна документација за Јавни позив може се преузети на интернет страници Града Ниша [www.ni.rs](http://www.ni.rs), и Канцеларије за локални економски развој, линк: [www.investnis.rs](http://www.investnis.rs) или на шалтерима Градског услужног центра, Николе Пашића 24, Ниш, и садржи:

* Tекст Јавног Конкурса;
* Прилог 1 – Пријавни образац;
* Прилог 2 – Изјава о сагласности да орган за потребе поступка може извршити увид, прибавити и обрадити податке о чињеницама о којима се води службена евиденција, а који су неопходни у поступку одлучивања;
* Прилог 3: Правилник о спровођењу мера смањења загађења ваздуха у граду Нишу пореклом из индивидуалних ложишта у 2021. години.

**VII МЕСТО И НАЧИН ДОСТАВЉАЊА ПРИЈАВЕ**

**Пријава се доставља лично на писарници Градске Управе за органе града и грађанска стања, Николе Пашића 24, Ниш, или препоручено поштом на адресу:**

**Град Ниш**

**Градска Управа за органе града и грађанска стања**

**Николе Пашића 24, Ниш**

**За Комисију за преглед и оцену поднетих захтева за суфинансирање пројеката смањења загађења ваздуха у граду Нишу пореклом из индивидуалних ложишта за 2021. годину**

Пријава се доставља искључиво у затвореној коверти.

**На коверти написати следећу назнаку: СПРОВОЂЕЊЕ МЕРА СМАЊЕЊА ЗАГАЂЕЊА ВАЗДУХА У ГРАДУ НИШУ ПОРЕКЛОМ ИЗ ИНДИВИДУАЛНИХ ЛОЖИШТА ЗА 2021.ГОДИНУ – НЕ ОТВАРАТИ, а на полеђини коверте пуну адресу пошиљаоца.**

Пријаве ће се примати 30 календарских дана почевши од првог дана након објављивања Јавног позива на званичној интернет стрaници Града Ниша (линк: [www.ni.rs](http://www.ni.rs) ), Канцеларије за локални економски развој, (линк: [www.investnis.rs](http://www.investnis.rs)) и огласној табли Града Ниша (ул.Николе Пашића 24).

Сва питања грађана која се односе на конкурс и одговори на њих биће објављени на интернет страници Града Ниша, линк: [www.ni.rs](http://www.ni.rs) и Канцеларије за локални економски развој, линк: [www.investnis.rs](http://www.investnis.rs) и сматраће се обавезујућим за све учеснике конкурса.

**VIII ПРЕГЛЕД И ОЦЕЊИВАЊЕ ПРИЈАВА**

Поступак за оцењивање пристиглих пријава и избор корисника средстава вршиће се на основу листе приоритета састављене бодовањем према следећим критеријумима:

|  |  |
| --- | --- |
| **ПОСТОЈЕЋИ НАЧИН ГРЕЈАЊА** | |
| **Постојећи начин грејања** | **Број бодова** |
| Угаљ, лож уље | **25** |
| Дрво, брикет | **15** |
| Електрична енергија | **5** |
|  | |
| **Врста грејног уређаја** | **Број бодова** |
| Котао снаге >20kW | **25** |
| Етажне пећи снаге <20kW | **15** |
| Шпорет, пећ | **5** |

|  |  |
| --- | --- |
| **РЕЦИКЛАЖА ПОСТОЈЕЋЕГ КОТЛА ИЛИ ПЕЋИ** | **Број бодова** |
| Постојећи котао или пећ ће бити предат на рециклажу | **25** |
| Постојећи котао или пећ неће бити предат на рециклажу | **0** |

Као критеријум за бодовање, за све мере из става 1. овог члана, користи се К фактор заузетости површине, који представља количник укупне површине стамбеног објекта (из пореске пријаве) и броја корисника тог објекта.

|  |  |
| --- | --- |
| К фактор заузетости површине за породичне куће | Број бодова |
| К<15 | 5 |
| 15≤К<17,5 | 4,5 |
| 17,5≤К<20 | 4 |
| 20≤К<22,5 | 3,5 |
| 22,5≤К<25 | 3 |
| 25≤К≤27,5 | 2,5 |
| 27,5≤К≤30 | 2 |
| К>30 | 1 |

Уколико се за грејање користе два или више различитих енергената, број бодова се рачуна као аритметичка средина бодова за наведене енергенте.

Уколико се два захтева на крају бодовне листе за доделу средстава оцене са истим бројем бодова, средства ће добити подносилац захтева са већим бројем бодова у критеријуму мере за коју подноси захтев, уколико и тада број бодова буде исти предност подносиоци пријава чији је фактор искоришћавања површине К мањи.

**IX ОЦЕЊИВАЊЕ И РАНГИРАЊЕ ПРИЈАВА**

Оцењивање и рангирање пријава, врши се применом критеријума из члана 14. Правилника.

Комисија разматра пријаве и у складу са условима из члана 14, утврђује прелиминарну ранг листу крајњих корисника за сваку меру на основу бодовања према критеријумима из члана 14. Правилника.

У случају да је пријава неуредна, тј. има недостатке који Комисију спречавају да поступа по истој, ако није разумљива или ако није потпуна, Комисија ће у року од осам дана од пријема пријаве обавестити подносиоца на који начин да уреди пријаву и то у року који не може бити краћи од осам дана, уз упозорење на правне последице ако не уреди пријаву у року.

Листу из става 2. главе IX Комисија објављује на званичној интернет страници Града Ниша (линк: [www.ni.rs](http://www.ni.rs)) и Канцеларије за локални економски развој (линк: [www.investnis.rs](http://www.investnis.rs)) као и на огласној табли органа и служби Града Ниша, улица Николе Пашића 24, Ниш.

Подносиоци пријава имају право увида у поднете пријаве и приложену документацију по утврђивању листе из става 2. главе IX у року од три дана од дана објављивања листе у складу са ставом 4 главе IX, a по захтеву поднетом у писаном или усменом облику.

На листу из става 2. главе IX подносиоци пријава имају право приговора Комисији у року од три дана од дана њеног објављивања. Приговор се подноси на писарници Града Ниша.

Комисија је дужна да размотри поднете приговоре на листу из става 2. главе IX као и да донесе одлуку о приговору, која мора бити образложена, у року од осам дана од дана његовог пријема и на основу донетих одлука донесе ревидирану прелиминарну листу.

На основу ревидиране прелиминарне листе, Комисија сачињава Предлог решења о додели бесповратних средстава крајњим корисницима са листом корисника средстава за суфинансирање мера смањења загађења ваздуха у граду Нишу пореклом из индивидуалних ложишта за 2021. годину. Коначно Решење о додели бесповратних средстава крајњим корисницима са листом корисника средстава за суфинансирање мера смањења загађења ваздуха у граду Нишу пореклом из индивидуалних ложишта за 2021. годину (у даљем тексту: Решење), доноси Грaдско веће на предлог Комисије.

Решење Градског већа Комисија објављује на званичној интернет страници Града Ниша (линк: [www.ni.rs](http://www.ni.rs) ) и Канцеларије за локални економски развој (линк: [www.investnis.rs](http://www.investnis.rs)) као и огласној табли органа и служби Града Ниша, улица Николе Пашића 24, Ниш.

**X РЕАЛИЗАЦИЈА ИНВЕСТИЦИЈЕ**

На основу Решења, Град Ниш ће са свим одабраним корисницима склопити Уговоре о суфинансирању.

Одабрани корисник средстава дужан је да најкасније у року од 8 календарских дана, од дана пријема позива за потписивање Уговора (писменим или усменим путем), потпише Уговор са Градом. Уколико одабрани корисник у предвиђеном року не потпише Уговор сматраће се да је одустао од учешћа на Конкурсу.

Уколико из оправданог разлога корисник средстава не може да реализује набавку котла по профактури од одабраног правног субјекта, има право да изврши набавку котла од истог или другог правног субјекта истих или бољих карактеристика.

Кориснику средстава ће се признати износ за рефундацију по основу Решења уколико је износ по новој профактури већи од првобитно предложеног по профакури.

Уколико је износ по новој профактури мањи од првобитно предложеног по профактури, одобрени износ за исплату ће бити на основу нове профактуре У овом случају ће се закључити анекс уговора између Града Ниша и корисника средстава

Корисник средстава дужан је да предвиђене инвестиције заврши најкасније до 01.маја 2022.године:

Захтев за повраћај средстава мора се поднети најкасније 8 дана од истека рока реализације предвиђене инвестиције Канцеларији за локални економски развој, ул. Генерала Милојка Лешјанина 39. Исплата средстава извршиће се у року од 45 дана од дана подношења захтева за повраћај средстава.

1. Максимално учешће Града се сматра фиксним износом, који је непроменљив независно од тога да ли је добављач опреме у систему ПДВ или не [↑](#footnote-ref-1)
2. Максимално учешће Града се сматра фиксним износом, који је непроменљив независно од тога да ли је добављач опреме у систему ПДВ или не [↑](#footnote-ref-2)
3. Максимално учешће Града се сматра фиксним износом, који је непроменљив независно од тога да ли је добављач опреме у систему ПДВ или не [↑](#footnote-ref-3)